กรมส่งเสริมการค้าระหว่างประเทศ  เดินหน้านโยบาย ตลาดนำการผลิต เสริมแกร่งผู้ประกอบการไทย จัดกิจกรรมจับคู่นวัตกรรมยกระดับสินค้า
นายสมเด็จ สุสมบูรณ์ อธิบดีกรมส่งเสริมการค้าระหว่างประเทศ เปิดเผยว่า กรมฯ ร่วมมือกับสำนักงานคณะกรรมการส่งเสริมวิทยาศาสตร์ วิจัยและนวัตกรรม (สกสว.) และหน่วยบริหารและจัดการทุนด้านการเพิ่มความสามารถในการแข่งขันของประเทศ (บพข.) ภายใต้การกำกับของสำนักงานสภานโยบายการอุดมศึกษา วิทยาศาสตร์ วิจัยและนวัตกรรมแห่งชาติ (สอวช.) จัดกิจกรรมส่งเสริมและต่อยอดนวัตกรรมสู่การค้าระหว่างประเทศ ปี 2564 เพื่อเสริมแกร่งให้กับผู้ประกอบการไทยได้มีการจับคู่นำงานวิจัย นวัตกรรม เทคโนโลยี และความคิดสร้างสรรค์ มาใช้ยกระดับสินค้าให้ตอบโจทย์ความต้องการของตลาดและเพิ่มโอกาสในการส่งออกทำรายได้เข้าประเทศ ตามยุทธศาสตร์ตลาดนำการผลิตสำหรับการดำเนินกิจกรรมดังกล่าว จะเปิดโอกาสให้ผู้ประกอบการที่มีความต้องการพัฒนาสินค้าให้ตอบโจทย์ความต้องการของตลาด ยกระดับคุณภาพสินค้าให้ดียิ่งขึ้นด้วยการนำการวิจัย เทคโนโลยี และนวัตกรรม โดยความร่วมมือจากหน่วยงานนวัตกรรมของภาครัฐที่จะมาให้คำแนะนำเกี่ยวกับแนวทางการพัฒนาศักยภาพสินค้าตั้งแต่ต้นทางจนถึงสินค้าต้นแบบสำเร็จ โดยปีนี้ตั้งเป้ารับสมัครผู้ประกอบการจำนวน 30 ราย เพื่อเข้าร่วมการพัฒนาสินค้า นอกจากนี้กรมฯ ยังได้จัดทำแบบสำรวจความต้องการในการพัฒนาสินค้า ด้วยการวิจัย  เทคโนโลยี นวัตกรรม และความต้องการของตลาด เพื่อรวบรวมความคิดเห็นและความต้องการในการพัฒนาสินค้าของผู้ประกอบการโดยจะสรุปผลการสำรวจความต้องการดังกล่าว เพื่อจัดหานักวิจัย ที่มีความรู้ความเชี่ยวชาญเข้าร่วมให้คำแนะนำให้ตรงกับความต้องการของผู้ประกอบการ